ભાજપને તે સ્થિતિ માફક આવે તેમ હતી, કેમ કે નબળી પડતી કોંગ્રેસ સામે ભાજપ રાષ્ટ્રીય પક્ષ તરીકે ઉપસવા લાગ્યો. પરંતુ પ્રાદેશિક પક્ષો વધારે મજબૂત થવા લાગ્યા અને હિન્દી બેલ્ટ પણ ભાજપના હાથમાંથી સરકી ગયો. રામમંદિર જેવો રાષ્ટ્રીય મુદ્દો પણ યુપી, બિહારમાં પ્રાદેશિક પક્ષોને અટકાવી શક્યો નહિ. તેથી ભાજપે હવે પ્રાદેશિક પક્ષોનો સાથ લેવાનું શરૂ કર્યું. શિવસેના તેના માટે સહજ સાથી હતો, પણ પીડીપી જેવું જ ઉત્તર-દક્ષિણનું કજોડું માયાવતી સાથે પણ ભાજપ કરી ચૂક્યું છે. પ્રાદેશિક પક્ષોના જોરે સત્તામાં આવ્યા પછી, ધીમે ધીમે પોતાનો વિસ્તાર કરવાનો અને કોંગ્રેસનું સ્થાન લેવાની ભાજપની ગણતરી રહી છે. સાથોસાથ એ પણ ખ્યાલ આવ્યો કે કોંગ્રેસમુક્ત ભારત એટલું સહેલું પણ નથી. તેથી હવે કોંગ્રેસમુક્ત ભારત સાથે પ્રાદેશિક પક્ષોને પણ નબળા પાડવાનો પ્રયોગ ભાજપે શરૂ કર્યો છે. ખુદ શિવસેનાને નબળી પાડી દેવાની ચાલ બરાબર કામ કરી રહી છે.